Nariadenie Komisie (ES) č. 654/2000
z 29. marca 2000
o povolení nových doplnkových látok, nového používania doplnkových látok a nových prípravkov doplnkových látok v krmivách
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Komisie 70/524/EHS z 23. novembra 1970 o doplnkových látkach v krmivách [1], naposledy zmenenú a doplnenú nariadením Komisie (ES) č. 2690/1999 [2], najmä na jej článok 3,
keďže:
(1) smernica 70/524/EHS ustanovuje, že s prihliadnutím na pokrok vo vedeckých a technických poznatkoch sa môžu povoliť nové doplnkové látky alebo nové používanie doplnkových látok;
(2) smernica Rady 93/113/ES z 14. decembra 1993 o používaní a obchodovaní s enzýmami, mikroorganizmami a ich prípravkami vo výžive zvierat [3], naposledy zmenená a doplnená smernicou 97/40/EC [4], odlišne od smernice 70/524/EHS, splnomocňuje členské štáty, aby povolili dočasné používanie a obchodovanie s enzýmami, mikroorganizmami a ich prípravkami;
(3) boli predložené nové údaje na nahradenie povolených prípravkov enzýmov novými prípravkami tých istých enzýmov;
(4) novú doplnkovú látku alebo nové používanie doplnkových látok možno dočasne povoliť, ak pri prípustnom obsahu v krmivách nemá nepriaznivý vplyv na zdravie ľudí alebo zvierat alebo na životné prostredie, a tiež neuškodí spotrebiteľovi zmenou vlastností živočíšnych produktov, ak jej prítomnosť v krmivách možno kontrolovať a je odôvodnené predpokladať so zreteľom na dostupné výsledky, že priaznivo ovplyvňuje vlastnosti krmív alebo živočíšnu produkciu, keď sa zapracuje do týchto krmív;
(5) smernica Rady 89/391/EHS z 12. júna 1989 [5]o zavádzaní opatrení na podporu zlepšenia bezpečnosti a zdravia pracovníkov pri práci a jej príslušné osobitné smernice, najmä smernica Rady 90/679/EHS z 26. novembra 1990 o ochrane pracovníkov pred rizikami súvisiacim s vystavovaním sa biologickým činiteľom pri práci [6], naposledy zmenená a doplnená smernicou 97/65/ES [7], sú plne uplatniteľné na pracovníkov pri používaní a manipulácii s doplnkovými látkami v krmivách;
(6) z posúdenia dokumentácie, ktorú predložili členské štáty v súlade s článkom 3 smernice 93/113/ES vyplýva, že možno dočasne povoliť určitý počet prípravkov patriacich do skupiny enzýmov a mikroorganizmov;
(7) vedecký výbor pre výživu zvierat predložil kladné stanovisko so zreteľom na neškodnosť prípravkov týchto enzýmov [8] a mikroorganizmov [9];
(8) opatrenia ustanovené v tomto nariadení sú v súlade so stanoviskom Stáleho výboru pre krmivá,
PRIJALA TOTO NARIADENIE:
Článok 1
Prípravky patriace do skupiny "enzýmy" uvedené v prílohe I tohto nariadenia sa povoľujú podľa smernice 70/524/EHS ako doplnkové látky vo výžive zvierat za podmienok ustanovených v tejto prílohe.
Článok 2
Upravujú sa údaje o zložení enzýmov povolených pod č. "7" a "8" tak, ako je uvedené v prílohe I pod záhlavím "chemické zloženie, opis".
Článok 3
Prípravky patriace do skupiny "mikroorganizmy" uvedené v prílohe II tohto nariadenia sa povoľujú podľa smernice 70/524/EHS ako doplnkové látky vo výžive zvierat za podmienok ustanovených v tejto prílohe.
Článok 4
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 29. marca 2000